SKRIFTLIG FORESPØRGSEL E-1781/98

af Nikitas Kaklamanis (UPE) til Kommissionen

(11. juni 1998)

Om: Dumpning af affald i floden Asopos i Attika

Tusindvis af borgere i Attika amt mødte op i området omkring Gefira ved floden Asopos for at demonstrere mod de stadige udslip af affald i floden, hvilket fører til en fuldstændig ødelæggelse af denne samt af den sydlige del af Evvia-bugten. Det bør understreges, at floden Asopos i de seneste 30 år er blevet belastet af kemisk affald fra 350 industrier. Der er også planer om (i form af en lukket kanal) at lade farligt affald fra 99 garverier i området passere floden, og dette spildevand vil havne i turistområdet i den sydlige del af Evvia-bugten.

Kan Kommissionen oplyse, hvilke skridt den vil tage over for de græske myndigheder med henblik på at sætte en stopper for en yderligere ødelæggelse af floden og de omkringliggende områder?

Samlet svar

afgivet på Kommissionens vegne af Ritt Bjerregaard på skriftlige forespørgsler E-1475/98 og E-1781/98

(13. juli 1998)

Asopos-flodens æstuarium (tragtformede munding) er et vådområde, der som led i en videnskabelig oversigt er blevet udpeget som en lokalitet, der i medfør af habitat-direktivet er berettiget til at indgå det europæiske økologiske net af særlige bevaringsområder ved navn "Natura 2000". Dog er dette område endnu ikke blevet optaget på listen over de foreslåede lokaliteter, som den græske regering har givet Kommissionen officiel besked om. Desuden er dette område heller ikke blevet klassificeret som særligt beskyttet område i henhold til fugledirektivet, og det er da heller ikke identificeret som værende et vigtigt fugleområde.

Kommissionen er nu ved nærmere at undersøge problemet vedrørende forureningen i denne region. Et officielt brev vil tilgå de græske myndigheder med anmodning om nøjagtige oplysninger om, hvilke foranstaltninger der er truffet med henblik på at forebygge al yderligere forurening af Asopos-floden. Desuden vil der blive anmodet om oplysninger om arbejdsvilkårene (daglig drift og tilladelser) for erhvervsvirksomhederne i den mere omfattende region Inofita og Schimatari.

Kommissionen er klar over, at der er planlagt en industripark for garverier i Viotia, hvis vigtigste formål er at løse de meget alvorlige miljøproblemer, som forårsages af ukontrollerede garverier i Attika-regionen. Dette indgår som led i Fællesskabets samfinan-siering af det græske operationelle program (OP) for erhvervslivet og omfatter bl.a. opførelse af nye anlæg i Viotia samt flytning af Attikas garverier.

Ifølge de oplysninger, Kommissionen ligger inde med, er der i medfør af Rådets direktiv 85/337/EØF allerede blevet foretaget en komplet miljøvurdering på grundlag af en vurdering af projektets virkning på miljøet, finansieret af Den Europæiske Fond for Regionaludvikling (EFRU). I denne sammenhæng er der ligeledes blevet finansieret og gennemført en række forundersøgelser (gennemførlighedsundersøgelse og økonomisk vurdering vedrørende flytningen af de attiske garverier; gennemførlighedsundersøgelse og økonomisk vurdering af garveriparken i Viotia; vurdering af virkningerne på miljøet i forbindelse med hele Asopos-flodbækkenet og udmundingen af Asopos-floden, som rangerer under det græske miljøministerium, med henblik på den sædvanlige vurderings- og godkendelsesprocedure; teknisk undersøgelse vedrørende genindvinding og genbrug af krom samt forvaltning af slammet fra garverierne, samt endelig en undersøgelse vedrørende regionens topografi og matrikelopdeling).

Kommissionen vil gerne henvise det ærede medlem til det svar, den har afgivet på den mundtlige forespørgsel nr. H-56/98 fra hr. Traketellis under Europa-Parlamentets spørge-tid i mødeperioden i februar 1998(1). Kommissionen har anmodet de græske myndigheder om at indgive detaljerede oplysninger til brug under møderne i styrelsesudvalget for det operationelle program (OP) for det pågældende erhvervs vedkommende den 12.-13. februar 1998, og igen til brug for styrelsesudvalget den 28. maj 1998. Dog er de ønskede informationer til dato endnu ikke tilgået Kommissionen med henblik på at blive nærmere vurderet.

(1) Drøftelser i Europa-Parlamentet (februar 1998).